KYK: Steenhuisen stel belang in pos as DA-leier | Netwerk24
Deur Philda Essop 28 Oktober 2019 14:19
John Steenhuisen tydens sy praatjie by die Kaapse persklub in Kaapstad. Foto: Adrian de Kock
John Steenhuisen het bevestig dat hy homself beskikbaar sal stel om as die nuwe nasionale tussentydse DA-leier verkies te word en uiteindelik die permanente DA-leier by die partykongres in April aanstaande jaar.
Hy het die aankondiging Maandag by die Kaapse persklub gedoen.
Dit kom 'n dag nadat die DA aangekondig het dat dié oudhoofsweep die party se nuwe tussentydse parlementêre leier is. Geen ander benoemings vir die pos is aanvaar nadat die benoemings Vrydagaand gesluit het nie.
Die posisie van nasionale leier is vakant nadat Mmusi Maimane verlede week as DA-leier bedank het. Athol Trollip het op dieselfde dag as DA-voorsitter bedank, terwyl Herman Mashaba as burgemeester van Johannesburg bedank het.
'n Nuwe tussentydse leier en voorsitter word op 17 November in Johannesburg op 'n vergadering van die DA se federale raad verkies.